b'\n_START_ARTICLE_\nTumorje zavirajo\xc4\x8di gen\n_START_PARAGRAPH_\nTumorje zavirajo\xc4\x8di gen, tumor supresorski gen ali antionkogen je gen, ki s svojim beljakovinskim produktom zavira razmno\xc5\xbeevanje celic in nasprotuje spremembi normalne celice v rakavo. Med tumorje zavirajo\xc4\x8de gene lahko \xc5\xa1tejemo razli\xc4\x8dne skupine genov; od zaviralcev od ciklina odvisnih kinaz (CDK), regulatornih genov pri podvojevanju celic in njihove DNK prek genov, ki regulirajo apoptozo, oziroma vse tiste gene, ki aktivno prepre\xc4\x8dujejo nekontrolirano celi\xc4\x8dno delitev. Za razliko od onkogenov, ki se med kancerogenezo \xc4\x8dezmerno izra\xc5\xbeajo, so tumorje zavirajo\xc4\x8di geni med kancerogenezo neaktivni. Mutacija lahko prizadene sam tumorje zavirajo\xc4\x8di gen ali pa signalno pot, ki jo ta aktivira.'